《纪梦》
清代·吴昆田

驱车出我里，周道方倭迟。半涂怅阻绝，舍车行委蛇。

忽然入广怅，碧树交阶墀。转转得湫隘，荒岁不可治。

就中一仄径，仰首山嵚巇。沿缘升其顶，怪石愁伏狮。

下视浊浪高，风帆莽东驰。北流界一线，水色清涟漪。

号咷出水底，入耳心惊疑。旁有二士语，落漈固如斯。

深渊万万丈，一羽沈若遗。堕落果何代，终古声在兹。

闻之增叹惋，却立神为疲。打窗夜雨急，蛩响徒伤悲。

作者简介：（1808—1882）清江苏清河人，原名大田，字云圃，号稼轩。道光十四年举人。由内阁中书官至刑部员外郎。晚年家居，太平军攻清河时，组织团练，防守本地。有《漱六山房文集》。